Tragiese kop-aan-kop ongeluk op snelweg | News24
Tragiese kop-aan-kop ongeluk op snelweg
Hy het Sondagaand op die bank gesit en wag vir die harde musiek wat aandui dat sy vrou buite die huis stilgehou het.
Toe kom daar egter 'n klop aan die deur – van 'n polisiebeampte met die tyding dat sy vrou in 'n motorongeluk gesterf het.
Só het Otto Rheeder, self 'n beampte van die Mountweg-polisiekantoor in Port Elizabeth, vertel van die ongeluk wat Sondagaand buite Uitenhage die lewe van sy vrou, Carika (34), en nog 'n motoris, Alain Krog (22), geëis het.
Volgens kapt. Gerda Swart, polisiewoordvoerder, het 'n Volkswagen Golf en 'n Ford Bantam-bakkie omstreeks 20:00 op die R75 tussen Despatch en Uitenhage teen mekaar gebots. Albei bestuurders is op slag dood.
"Een van die voertuie was na bewering aan die verkeerde kant van die pad," sê Swart. "Die oorsaak van die ongeluk word egter nog ondersoek."
Carika, 'n teatersuster verbonde aan die Netcare Greenacres-hospitaal, het op haar eie huis toe gery.
"Ons het die naweek op 'n vriend se plaas buite Uitenhage deurgebring," sê Otto. "Sy was voorheen 'n polisiebeampte en het aansoek gedoen om weer na die polisie terug te keer. Om dié rede moes sy Maandag na Oos-Londen gaan vir psigometriese toetse, en toe ry sy vroeër van die plaas af om padkos vir die rit op te laai."
Otto en hul seun, Ian (6), was dus tuis toe die nuus van die ongeluk kom. "Sy het altyd die radio in haar motor hard laat speel as 'n teken dat sy tuis is en ek die hek moet kom oopmaak. Toe sit ons en wag vir die musiek, en voor ek my kon kry, staan 'n polisieman voor my deur."
Dit is nie die eerste keer dat Otto dié nagmerrie ervaar nie. "In 2005 is my verloofde en my dogter, wat toe 18 jaar oud was, ook in 'n botsing reg van voor oorlede."
Hy en Carika is in 2009 getroud. "Sy was 'n baie mooi mens. Sy het vir almal omgegee en sou haarself benadeel om ander te help."
Krog se stiefma, Adri, het hom as 'n soortgelyke mens beskryf. "Hy was 'n wonderlike, lojale mens," het 'n gebroke Adri vertel. "Hy het sy lewe voluit geleef en wou altyd die mense om hom help en tevrede stel."
André Bothma, hospitaalbestuurder van Greenacres, het sy medelye met Carika se gesin betuig. "Sy was amper twee jaar lank by ons werksaam en was 'n getroue en lojale werknemer," sê hy.
"Ons betuig graag ons innige simpatie en meegevoel met haar familie en vriende en dink aan hulle in hierdie hartseertyd."